TK ขายหุ้นกู้ 500 ลบ. อายุ 3 ปี หวังรองรับการขยายสินเชื่อเช่าซื้อรถจยย.
TK ขายหุ้นกู้มูลค่า 500 ลบ.อายุ 3 ปี ดอกเบี้ย 2.41% เสนอขายรายใหญ่ หวังรองรับการขยายสินเชื่อเช่าซื้อรถจักรยานยนต์ที่ฟื้นตัว
1 ก.ย. 2559

นางสาวปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK ผู้ให้บริการเช่าซื้อรถจักรยานยนต์รายใหญ่ในประเทศไทย เปิดเผยว่า เพื่อเตรียมความพร้อมด้านเงินทุนหมุนเวียน รองรับการปล่อยสินเชื่อในตลาดเช่าซื้อรถจักรยานยนต์ที่เห็นสัญญาณการฟื้นตัวที่ชัดเจนในช่วงครึ่งปีแรกของปี 59 ดังนั้น วันที่ 1 ก.ย. 59 บริษัทจะเสนอขายหุ้นกู้ ชนิดระบุชื่อผู้ถือหุ้น ประเภทไม่ด้อยสิทธิ์ ไม่มีหลักประกัน และไม่มีผู้แทนผู้ถือหุ้นกู้ มูลค่า 500 ล้านบาท  อายุ 3 ปี  ครบกำหนดไถ่ถอนปี 2562 อัตราดอกเบี้ย 2.41% ต่อปี  โดยเสนอขายให้กับนักลงทุนสถาบัน หรือนักลงทุนรายใหญ่
“การระดมทุนด้วยการออกหุ้นกู้ จะทำให้ TK มีแหล่งเงินทุนต้นทุนต่ำ สะท้อนถึงประสิทธิภาพในการบริหารต้นทุนทางการเงิน ที่มีความแข็งแกร่งมากขึ้น ซึ่งจะส่งผลดีต่อผลประกอบการของบริษัทในระยะยาว” นางสาวปฐมา กล่าว
การเตรียมความพร้อมด้านเงินทุน นอกจากรองรับการขยายตัวของสินเชื่อเช่าซื้อรถจักรยานยนต์ในประเทศที่ฟื้นตัวขึ้นแล้ว ซึ่งสอดคล้องกับการปรับเป้าหมายการเจริญเติบโตจากเดิมที่ TK เคยคาดการณ์ไว้ที่ 5% มาเป็น 10% และส่วนหนึ่งยังรองรับการขยายตัวในตลาดต่างประเทศอีกด้วย หลังจากที่บริษัทที่ได้ขยายการลงทุนไปยังประเทศเพื่อนบ้านทั้งกัมพูชาและลาว ซึ่งผลประกอบการ ไตรมาส 2 ที่ผ่านมา ทั้ง 2 บริษัทเริ่มมีกำไร และลูกหนี้เช่าซื้อโตขึ้นถึง 100% เมื่อเทียบกับสิ้นปี 58
ล่าสุด บริษัทย่อยในกัมพูชา ยังได้รับอนุมัติอย่างเป็นทางการให้เพิ่มสาขาในกัมพูชาได้อีก 2 แห่ง คือที่พระตะบอง และเสียมเรียบ โดยเริ่มให้บริการสินเชื่อตั้งแต่วันที่ 1 ส.ค. ที่ผ่านมา และในครึ่งหลัง ปี 59 สินเชื่อเช่าซื้อรถจักรยายนต์ในกัมพูชา จะเติบโตได้อีกเท่าตัว โดยคาดว่าจะทะลุ 100 ล้านบาทแน่นอน
ทั้งนี้การเสนอขายหุ้นกู้ดังกล่าว เป็นครั้งที่ 3/2559 ภายใต้วงเงินที่ได้รับอนุมัติจากที่ประชุมสามัญผู้ถือหุ้นประจำปี 59 เมื่อวันที่ 26 เมษายน 2559 ให้บริษัทออกและเสนอขายหุ้นกู้ได้วงเงินไม่เกิน 2,200 ล้านบาท โดยที่ผ่านมาได้ออกไปแล้ว 2 ครั้ง วงเงินรวม 1,200 ล้านบาท อัตราดอกเบี้ยเฉลี่ย 2.255% ซึ่งถือว่าเป็นอัตราดอกเบี้ยที่ต่ำและยังเป็นดอกเบี้ยคงที่ถึง 3 ปี
อนึ่ง กลุ่มบริษัท ฐิติกร เป็นผู้ให้บริการสินเชื่อเช่าซื้อรถจักรยานยนต์รายใหญ่ของประเทศ ปัจจุบันมีพนักงานกว่า 2,100 คน และมีสาขาบริการรวม 88 สาขา มีบริษัทย่อยในประเทศ 4 บริษัท และต่างประเทศ 2 บริษัท ในประเทศกัมพูชาและลาว ให้บริการลูกค้าเช่าซื้อรถจักรยานยนต์ทั่วประเทศ โดยมีลูกค้าประมาณ 300,000 ราย